Papersnake/gushiwen huggingface dataset:
楼窗静对颇快
韩淲（宋代）

奔忙九衢里，无处著两眼。楼高试推窗，可以得笑莞。

东方接瀰茫，西地列𡾰嵼。心中与之然，不记倒手板。
和胜之雪霁借马入局偶书
司马光（宋代）

胜之家本公侯贵，弱冠英才已惊世。
雒阳多士谁敢伦，千古比肩唯贾谊。
昔遭绛灌深切齿，奔走十年为五吏。
近主抆拭出泥涂，稍学和光匿锋锐。
会计之官岂足为，黾勉簿书聊自庇。
王城九衢腊月尾，风雪数朝穷恣睢。
枥间款段疲且病，借马於人亦披曳。
所鞭掣辔趋省廷，刺蹙不前泥没鼻。
慨然遂有劳者歌，满纸雄文欻轩轾。
人生荣遇有早晚，视此锱铢勿关意。
况君卓荦高出群，异日青云终自致。
鲜车大盖拥骅骝，莫忘今朝乘小驷。
郊行忆徵伯与德卿希大联句 其三
顾清（明代）

石桥归路又斜阳，旧日经行宛未忘。何物山川收间气，向来星斗避寒芒。

青乌未卜前冈吉，白雪空传下里章。一滴九泉今定到，骑龙休问白云乡。
昔游诗 其十二
姜夔（宋代）

濠梁四无山，坡陀亘长野。
吾披紫茸毡，纵饮面微赭。
自矜意气豪，敢骑雪中马。
行行逆风去，初迹略沾洒。
疾风吹大片，忽或乱飘瓦。
侧身当其冲，丝鞚袖中把。
重围万箭急，驰突更叱咤。
酒力不支吾，数里进一斝。
燎茅烘湿衣，客有见留者。
裴回望神州，沉叹英雄寡。
溪上
杜甫（唐代）

峡内淹留客，溪边四五家。古苔生迮地，秋竹隐疏花。

塞俗人无井，山田饭有沙。西江使船至，时复问京华。
次转庵韵 其二
许及之（宋代）

有约惟真率，相忘任主宾。拒霜方送喜，疏柳不争颦。

近复关原旧，频看邸报新。吾侪何幸甚，投老得逢辰。
潭州使院书情寄江夏贺兰副端
戴叔伦（唐代）

云雨一萧散，悠悠关复河。俱从泛舟役，近隔洞庭波。

楚水去不尽，秋风今又过。无因得相见，却恨寄书多。
出峡
董敬舆（清代）

霜威扑面欲生棱，枯坐篷窗唤不应。笑指彩云辞白帝，贪看红树下黄陵。

冷猿哀雁声何楚，暮雨朝云画未能。知有精灵镇来往，碧虚想像最高层。
甘肃元旦次朱都宪韵
何乔新（明代）

玉关雪霁绝狼烟，殊胜呼韩款塞年。万灶貔貅森列卫，两班冠塞俨群仙。

明珠翡翠来重译，卉服毡裘共一天。羽檄不飞刁斗静，蚤看嘉绩勒燕然。
新喻道中
项安世（宋代）

新喻清江两县畿，荒罔漠漠使人疑。
江南道士谁为比，湖北京西日暮时。
州将和丁内翰寄题延州龙图新开柳湖五阕
宋祁（宋代）

闲驻春旟玩碧浔，波光杳杳树阴阴。
便将塞下风沙意，回作江南烟水心。
张主簿葵庵
释居简（宋代）

寸金尺地长安土，不种其他只种葵。葵倚太阳知向背，土于生物荐华滋。

睡醒檐影三竿早，歌彻花阴几线迟。欲劝飞光一杯酒，要看侧盏绕芳枝。
呈袁秘监
刘克庄（宋代）

近日频闻有峻除，人传君相重师儒。
细旃坐稳方轮讲，群玉峰高未要扶。
别后曾过东合否，新来亦乞鉴湖无。
几时供帐都门外，真写先生作画图。
奉酬陈彦育用庭藻韵示三诗 其二
周紫芝（宋代）

广文贫甚坐无毡，白璧朝来忽满前。但喜囊馀长吉句，绝胜家有窟郎钱。
赠卢八
岑徵（明代）

翘首长天剑气孤，十年身世哭穷途。大儿我自推文举，拜母君能重伯符。

避地莫须忘魏晋，采薇何必叹黄虞。茫茫烟水容舟楫，他日相期泛五湖。
舟次西华
吕时臣（明代）

雁过停舟处，徘徊野色迟。
城根流水抱，岸角断桥垂。
烟集栖埤鸟，风寒牧马陂。
岂堪今夜宿，短笛隔船吹。
答故人见谕
韦应物（唐代）

素寡名利心，自非周圆器。徒以岁月资，屡蒙藩条寄。

时风重书札，物情敦货遗。机杼十缣单，慵疏百函愧。

常负交亲责，且为一官累。况本濩落人，归无置锥地。

省己已知非，枉书见深致。虽欲效区区，何由枉其志。
和三贤堂诗
家之巽（宋代）

谁称三老作三山，夫子宁居季孟间。
骆厩侍人多媿色，鳖头处士若为攀。
辞草小技应閒事，节义千年真大闲。
何似眉山专一壑，九京贤圣尽欢颜。
鸦舅辞
张镃（宋代）

自从结庐依北城，入夏常听鸦舅声。
五更欲尽日未上，绕树舅舅偕鸡鸣。
想欣绿草露光湿，渐喜茂荫晨辉清。
道人披衣起危坐，睡思顿去毛骨轻。
既免待旦赴朝集，祢欲和月随耕。
人言外甥多似舅，尔甥天资太浊陋。
固宜相见屡旋拳，使瞻在前忽在后。
衣裾峭整紫翠长，更学燕燕玄为裳。
鹊并鸜鹆定通谱，名曰鹎鵊字未详。
我园听莺兼扶鹤，閒亭本是无心作。
未能授馆专为君，万竹千松且同乐。
寓京二首
俞桂（宋代）

车马滔滔厌软红，湖边秋意属西风。
木犀初放荷花老，买个船儿学钓翁。
寿赵守
刘子寰（宋代）

参横斗转五更寒，春入黄堂酒盏宽。幕客更赛千岁颂，家人羊荐五辛盘。
哭曾四丈供备
强至（宋代）

平生独慕霍嫖姚，弱冠功名喜自邀。
报国剑铓沉气象，绝人弓艺委风飚。
总戎江海空流转，分阃关河竟寂寥。
几百熊罴怀旧爱，哭声应过甬东桥。
真一酒歌?并引?
苏轼（宋代）

．布算以步五星，不如仰观之捷；吹律以求中声，不如耳齐之审。
铅汞以为药，策易以候火，不如天造之真也。
是故神宅空，乐出虚，蹋?匊者以气升，孰能推是理以求天造之药乎？于此有物，其名曰真一，远游先生方治此道，不饮不食，而饮此酒，食此药，居此堂。
予亦窃其一二，故作《真一》之歌。
其词曰：空中细茎插天芒，不生沮泽生陵冈。
涉阅四气更六阳，森然不受螟与蝗。
飞龙御月作秋凉，苍波改色屯云黄。
天旋雷动玉尘香，起搜十裂照坐光。
跏趺牛噍安且详，动摇天关出琼桨。
壬公飞空丁女藏，三伏遇井了不尝。
酿为真一和而庄，三杯俨如侍君王。
湛然寂照非楚狂，终身不入无功乡。
颂一百则
释重顯（宋代）

擒得卢陂跨铁牛，三玄戈甲未轻酬。
楚王城畔朝宗水，喝下曾令却倒流。
香爐
佚名（两汉）

四座且莫喧，愿听歌一言。
请说铜香爐，崔巍象南山。
上枝似松柏，下根據铜盘。
雕文各异类，离娄自相连。
谁能为此器，公输与鲁般。
朱火然其中，青烟颺其间。
顺入君怀裏，四座莫不欢。
香风难久居，空令蕙草残。
送应徽之归天台
刘宰（宋代）

去来行李苦匆匆，世路崎岖一笑中。
闻道倚门占鹊喜，早寻归棹浙江东。
偈一百二十首 其一一三
释怀深（宋代）

顺天门外古招提，烂熳春光照锦溪。物物更无心外法，个中能有几人知。
初冬小园寓目
张耒（宋代）

独树翘寒色，闲云澹落晖。
新霜黄菊重，久雨翠梧稀。
暝雀鸣还啄，高乌定更飞。
敝貂犹故在，卒岁免无衣。
丁公默送蝤蛑
苏轼（宋代）

溪边石蟹小如钱，喜见轮囷赤玉盘。
半壳含黄宜点酒，两螯斫雪劝加餐。
蛮珍海错闻名久，怪雨腥风入座寒。
堪笑吴兴馋太守，一诗换得两尖团。
野马
赵崇嶓（宋代）

野马纷驱驰，竞此光一隙。
世事若颔髭，朝摘暮还出。
惟应壮与老，冉冉如过客。
岁寒山上松，稍稍见其实。
北园酌酒观鹤
李壁（宋代）

仰看翔翮俯游鳞，物意落落各自春。
遥想沧浪五君子，长身玉立伴闲人。
吴姬曲 其三
王冕（元代）

吴姬歌，歌声未转欢情多。
飘然一曲入云去，檐前谁敢呼琵琶？珍羞如山酒如海，余声袭人无奈何。
无奈何，门外春风题柳花。
拟古乐府
吕本中（宋代）

高堂陈八音，同听不同乐。狂飙送鸿鹄，万里翔寥廓。

一去三十年，事事非前约。当时绿绮琴，尘埃无处著。

时节非不久，此意但如昨。
和李泰叔见菊有感
沈辽（宋代）

雨露萧条岁景催，庭前黄菊未全开。扬雄嗜酒宁为乐，杜甫愁吟亦薄材。

故国欲归行解绶，沧洲无路可浮杯。新亭秋兴君知否，潮信方随月色回。
高旻寺行宫即事
弘历（清代）

塔影遥瞻碧水隈，北来驻跸又南来。风光一日更春夏，俯仰几时经往回。

燕蹴残红点瑶席，鹤行浓绿印苍苔。江城晼晚犹牵兴，堤外兰舟且慢催。
偈十二首
释文准（宋代）

鑽真珠解玉板即易，看窟笼著楔却难。
月色和云白，松声带露寒。
白塔道中乘卧舆行
陆游（宋代）

小疾载卧舆，独饮亦薄醉。
朝离战平馆，午过白塔市。
清寒正宜嬾，摇兀更益睡。
所嗟下程早，不得究此味。
忽忆从军时，雪夜驰铁骑。
壮心谁复识，抚事有余愧。
自云门还泛若耶溪入镜湖寄院中诸公
虞俦（宋代）

山中秋赏罢，溪上晚归时。出谷秦人望，经湖谢客期。

日斜愁路秦，风横畏舟迟。章句怀文友，途程问楫师。

浅沙游蚌蛤，危石起鸬鹚。落叶飞孤戍，横塘向古祠。

行行多逸兴，无处不相思。
游东禅寺 其一
洪刍（宋代）

闻说岩隈閟宝坊，后车无客自徜徉。人如冬日熏肌暖，句与官梅触鼻香。

随蝶未容寻枕上，观鱼且喜得濠梁。梦魂飞过水东去，落日寒山一带长。
送王原常用其留别诗句为题三首 其二 璧水日论心
杨守阯（明代）

西北有高楼，逶迤上千仞。回澜俯绿水，阿阁凌青云。

中有弦歌俯，知者识其真。自云良家子，选择趋严宸。

佩玉曳罗裳，欲以充下陈。朱颜俗不薄，燕赵多美人。

无盐逐乡里，毛施亦逡巡。容华恐消歇，抚心一以矉。

明德苟不亏，燕婉终相亲。芙蓉湛秋水，桃李熙阳春。

随时爱容辉，无为长苦辛。赠君金琅玕，报我青玉盘。
颂古三十六首 其二十五
释惟一（宋代）

曹溪门下南来燕，终日呢喃话祖翁。话尽离微人不会，不如养羽候秋风。
送单于裴都护赴西河
崔颢（唐代）

征马去翩翩，城秋月正圆。
单于莫近塞，都护欲临边。
汉驿通烟火，胡沙乏井泉。
功成须献捷，未必去经年。
次韵岑彦高史强本春日书怀二首 其二
苏过（宋代）

逝水不可复，百年行中分。自嗟齿发故，晚境桑榆邻。

节物谩消长，枯荄不知春。轩裳叹鸡肋，雀鼠盗廪囷。

学艺晚愈拙，弹冠力难陈。澹然忘出处，任此无心云。

世路羊肠险，恐遭象齿焚。何如老山泽，憔悴非逃秦。

嵩少幸咫尺，云泉许容身。平生馀嗜好，舍旧当谋新。

安心本无法，妙理契析尘。优哉真卒岁，岂复悦华纷。
王蒙高崖结宇图
弘历（清代）

松桂阴森避世埃，硕人结宇白云隈。断桥陡涧通无路，为恐鹤书偶到来。
奉和二兄罢使遣马归延州
李贺（唐代）

空留三尺剑，不用一丸泥。马向沙场去，人归故国来。

笛愁翻陇水，酒喜沥春灰。锦带休惊雁，罗衣尚斗鸡。

还吴已渺渺，入郢莫凄凄。自是桃李树，何畏不成蹊。
和剡宰二首 其一
曾协（宋代）

绿阴匼匝欲周阿，正午庭空雀可罗。更许瘦筇支病骨，玉山影里听弦歌。
何执中挽词
唐庚（宋代）

白璧就黄壤，忘情良独难。观生六十化，比没九迁官。

笔下无时俗，胸中有岁寒。雅怀嗟不遂，欲挂死前冠。
题赵子固春山上寺图
许棐（宋代）

望得招提见，程犹半日间。马嘶曾到处，仆指未行山。

风递松声远，云连草色闲。何如添个我，坐石听潺湲。
九日同司直九叔崔侍御登宝鸡南楼
卢纶（唐代）

把菊叹将老，上楼悲未还。短长新白发，重叠旧青山。

霜气清襟袖，琴声引醉颜。竹林唯七友，何幸亦登攀。
次赵东林韵
萧立之（宋代）

锦袍公子三生梦，又堕歌罗古驿中。天上无情覆手雨，人间有恨打头风。

晚花留日明深树，枯泽回潮起蛰龙。草草官称今发白，年时悔不事猿公。
寓舍杂题三首 其三
周紫芝（宋代）

客路犹飘泊，江山未定居。卖刀安得犊，弹铗竟无鱼。

一饱非难事，平生不愿馀。但能休旅枕，便可税征车。
真疑二章 其一
姚燮（清代）

真疑瓠子宣房决，远轶京江灌练湖。吠蛤荒田沈豆麦，狎人深屋乱鸥凫。

国方下诏求时瘼，官且悬书问旧租。极目横流感沧海，浮天云气亦寒芜。
萧员外寄新蜀茶
白居易（唐代）

蜀茶寄到但惊新，渭水煎来始觉珍。
满瓯似乳堪持玩，况是春深酒渴人。
清平乐（赠韩叔夏）
向子諲（宋代）

银钩虿尾。一似钟繇字。吏部文章麟角起。自是惊人瑞世。

西垣准拟挥毫。不须苦续离骚。政看翻阶红药，无忘丛桂香醪。
句
董传（宋代）

古来风义遗才少，近世公卿荐士稀。
寄高司户
孙应时（宋代）

一官何用落边州，索漠风烟两见秋。
犹喜逢君结诗社，如何别见向糟丘。
高怀谁与论醒醉，杰句能无忆唱酬。
万里云开对明月，相思清兴满南楼。
敲云问名氏 其二
林希逸（宋代）

何意逃名氏，祇缘避俗纷。有人来隔岭，问我独敲云。

剥啄声虽来，朦胧唤未闻。严耕应似子，说筑岂非君。

瞥去鸦惊起，谁来稚答云。日高才出户，对客却慇勤。
江船对月效乐天何处难忘酒
文徵明（明代）

何处难忘酒，江船对月时。风声传笑语，波影散须眉。

远火山浮动，明河天倒垂。此时无一盏，水月负佳期。
认坐
释文珦（宋代）

孤蟾如鉴明，照我坐寒更。
列宿光芒淡，满林风露清。
人行守犬吠，猿过宿禽惊。
静趣凭谁会，忘言对短檠。
题吴征君岩居
鲍溶（唐代）

尧泽润天下，许由心不知。真风存绵绵，常与达者期。

有道吾不仕，有生吾不欺。澹然灵府中，独见太古时。

地脉发醴泉，岩根生灵芝。天文若通会，星影应离离。

亭亭傅氏岩，何独万古思。
洛阳主簿叔知和驿承恩赴选伏辞一首
刘长卿（唐代）

仲父王佐材，屈身仇香位。一从理京剧，万事皆容易。

则知无不可，通变有馀地。器宇溟渤宽，文锋镆铘利。

憧憧洛阳道，日夕皇华使。二载出江亭，一心奉王事。

功成良可录，道在知无愧。天府留香名，铨闱就明试。

赋诗皆旧友，攀辙多新吏。彩服辞高堂，青袍拥征骑。

此行季春月，时物正鲜媚。官柳阴相连，桃花色如醉。

长安想在目，前路遥仿佛。落日看华山，关门逼青翠。

行襜稍已隔，结恋无能慰。谁念尊酒间，裴回竹林意。
题山水画四首 其一 韩昌黎送李愿序
刘崧（元代）

隔水问樵童，青山深几重。岩歌闻雪瀑，谷转见云松。

野服乘秋制，山田力岁供。徒令尘土客，挥汗仰高踪。
题巴里坤南山唐碑
和瑛（清代）

库舍图岭天关壮，沙陀瀚海南北障。七十二盘转翠螺，马首车北顶踵望。

高昌昔并两车师，五世百年名号妄。雉伏于蒿鼠噍穴，骄而无礼不知量。

寒风如刀热如烧，易而无备胥沦丧。贤哉柱国侯将军，王师堂堂革而当。

吁嗟韩碑已仆段碑残，犹有姜碑勒青嶂。岂知日月霜雪今一家，俯仰骞岑共惆怅。
夏夜露坐
任丽金（清代）

偶傍疏篱坐，罗襟怯露滋。时将团扇隔，不许月明知。
和傅侍郎至临漳感旧十咏
陈淳（宋代）

三山昂首状魁嵬，虎踞龙蟠萃一台。
若跨地灵规贡手，英才衮衮拔条枚。
送京仲远次对制帅四川 其三
张镃（宋代）

贱子夫谁问，鸣驺屡水湄。自因闲肯顾，不是佞求知。

山槛清持茗，花蹊笑说诗。雨风今送别，悽断湿旌旗。
次韵张守与润守总卿诗四首
陈造（宋代）

渔樵送晚景，天地著陈人。
涧底离奇干，人间浩荡春。
峨冠才识字，何策可资身。
不拟千言赋，忉忉慁大钧。
读侍御去国集次韵卷首赴召
喻良能（宋代）

先生一饭不忘主，诗句端如杜少陵。
敬读新编二百首，凛然风采照隆兴。
饯张平甫折海棠赠之
蔡戡（宋代）

天公作晚晴，得得送行客。海棠新过雨，染就胭脂色。

醉脸娇未匀，啼妆红欲滴。劝君白玉卮，一醉不足惜。

我生酷爱花，为君须小摘。后夜月满船，持此伴幽寂。
生查子·鞭影落春堤
纳兰性德（清代）

鞭影落春堤，绿锦鄣泥卷。脉脉逗菱丝，嫩水吴姬眼。
啮膝带香归，谁整樱桃宴。蜡泪恼东风，旧垒眠新燕。
题张玉川独立苍茫自咏诗图
保禄（清代）

宛尔玉川子，萧然独立时。夕阳开醉眼，野色上吟髭。

九命凭谁问，寸心应自知。披图还一笑，我亦正含思。
送宜春裴宰是将军旻之孙
无可（唐代）

垂白方为县，徒知大父雄。山春南去棹，楚夜北飞鸿。

叠嶂和云灭，孤城与岭通。谁知持惠化，一境动清风。
和子骏洛中书事
司马光（宋代）

西都自古繁华地，冠盖优游萃五方。
比户清风人种竹，满川浓五土宜桑。
鉴龙山断开天阙，导洛波回载羽觞。
况有耆英诗酒乐，问君何处不如唐。
田间
韩淲（宋代）

乌麦相看种，黄籼已皆熟。坳塘无剩水，古径堕枯木。

贫多收刈迟，勤有翻耕速。整履步大田，扶藜问幽谷。
舟中怀夔门亲旧八绝 其四 卢武子
项安世（宋代）

武子才高八面宜，一身何事不兼之。精神可惜须完养，瘦骨伶俜玉一枝。
喜晴四首 其四
黄佐（明代）

端居抚灵化，流幻成阴晴。晨鸡奏天色，起觉衾绸轻。

籓篱未云奏，溪壑浩已盈。抱独有馀豫，焉知世上情。

邂逅适所愿，丹葵耀其英。摇摇庭绿中，有鸟时一鸣。

物色每如此，聊以观我生。
题塔子寺
张孝祥（宋代）

酴醾压架玉交加，深院无人有落花。却忆江南田舍乐，旋敲生火煮新茶。
残菊
史铸（宋代）

节去蜂愁蝶不知，冷香消尽晚风吹。
碎金狼藉不堪摘。空作主人惆怅诗。
挽林新恩君用
刘克庄（宋代）

汗血早曾空北野，苍颜晚始对南廊。
风云志懒功名左，月旦评南意味长。
玉镜相从归吉兆，锦衣不待拜高堂。
吾铭未必堪传远，留与贤郎自表冈。
送张郎中赴陇右觐省卿公（时张卿公亦充节度留后）
岑参（唐代）

中郎凤一毛，世上独贤豪。弱冠已银印，出身唯宝刀。

还家卿月迥，度陇将星高。幕下多相识，边书醉懒操。
谢浩然以梦告且赋诗见赠次韵复之二首
李石（宋代）

缚草徒然未若贤，绝韦老矣定谁传。
舞雩著我三千子，华表须居五百年。
左史倚相
刘克庄（宋代）

善谑非为谑，微言可解纷。
祈招忘出处，也道读三坟。
渡黄宿徐州堤上
舒焘（清代）

青山无数争来前，黄河春水流涓涓。三年燕赵饱尘土，眼明喜见江南天。

高楼倚空殊岝崿，苏子风流浑如昨。滔滔浊水来昆仑，千古何人见消落。

层城华居十万家，春来飞遍桃李花。通衢南北集行旅，夕阳烟火纷周遮。

长堤去水不盈丈，峨峨倒压重城上。可怜性命轻蜉蝣，忍使儿童狎波浪。

朝廷恩大多灵威，岁发帑藏防堤围。黄金百万亦虚掷，居民苦瘠蛟龙肥。

间关一夕河堤宿，隔岸疏镫出茅屋。夜半风声若海潮，顿使危心生远目。

君不见桃源口决十丈余，万姓飘荡都为鱼。儒生叹息空道路，归来还读《河渠书》。
观澄路炮台诗三首，用吴邑尊韵 其一
祝书根（清代）

人文结合轻千里，多少耆英乃来此。相看君黄如案几，上有江来下江水。

江北青山瞭可指，呜呼江防奚自始。外侮不戢内讧起，阋墙燃萁靡有底，而今炮闩亦仅矣。
无题三首
陈造（宋代）

居为耕叟出为官，出处人将二致看。
朝市山林俱乐地，却须神武挂衣冠。
得周学宪子才书并石刻诗以志谢
谢榛（明代）

辛甲封疆探胜还，云萝犹忆共跻攀。坐怜同调繁声外，老愧齐名片石间。

鹤发乡愁惟绿酒，马头春色几青山。太原有约堪乘兴，莫使东风花鸟閒。
醉落魄
晏几道（宋代）

鸾孤月缺。两春惆怅音尘绝。如今若负当时节。信道欢缘，狂向衣襟结。

若问相思何处歇。相逢便是相思彻。尽饶别后留心别。也待相逢。细把相思说。
郊庙歌辞。周朝飨乐章。忠顺
佚名（唐代）

礼成三爵，乐毕九成。共离金戺，复列彤庭。
句 其二
章甫（宋代）

今朝忽至前，郭索当炎伏。也知楚人馋，不待秋霜熟。
和答刘习之见赠
王文孙（宋代）

先天奥学果何传，造化机缄存阖辟。精微惝恍入神范，天地谓阖俄而测。

粤从二画抉秘蕴，乾元庶物因首出。阳推阴荡六子成，致用坎离为月日。

天人相与妙难诘，斯道岂容秦火息。九家分派流愈远，纬谶纷纷非所及。

韦编三绝系圣经，微言尚切明作述。我生苦晚心好古，谩索图书考龟策。

浩如烟海无津涯，自哂蓬心窥至赜。众言淆乱折以理，是非安敢决诸臆。

吉凶前定信阖推，人事堪怜空役役。优游姑乐环中趣，默参经世用皇极。

较量得失心自知，议论无用形于笔。观君气宇元静定，何虑不优入圣阈。

不鄙谓予阖相友，愿凿浑沌以报德。
不厌酒
释函是（明代）

我得酒中趣，醉卧山之阴。清醑不入口，沆瀣消形神。

怡然百虑息，万缘如游尘。对境无寂諠，对人无疏亲。

顺之不禁喜，逆之依然瞋。对水白茫茫，对山青嶙峋。

寒煖别冬夏，上下空古今。此醉无醒时，不如世间人。

世人多感激，所恨吾有身。愁中浮大白，将与无何邻。

累月亦有閒，千日防醒心。一醒安能醉，忧患仍相寻。

俯仰大槐宫，闲杀洞庭春。何时到江南，雪压渔船深。
洛阳客舍逢祖咏留宴
蔡希寂（唐代）

绵绵钟漏洛阳城，客舍贫居绝送迎。

逢君贳酒因成醉，醉后焉知世上情。
过大信口忆西归录载大江渺渺忽二石山如钛猊
李流谦（宋代）

两山如伏猊，波面忽引首。
江形若瓢然，此山乃其口。
往读西归志，一一未深剖。
及兹亲见之，语巧极雕偻。
妙哉写物功，万像不藏覆。
当时偶然书，信在三纪后。
临流重吁叹，有涕泫襟袖。
君看连城璞，岂但今不售。
喜二弟侍亲将至京师书多言二弟为县之美
曾巩（宋代）

嗟予怀抱徒蠢蠢，二弟胸中何落落。政如鲁卫各驰骋，文似机云饱磨琢。

坐曹风义动江淮，为县声名到京洛。鸿雁峨峨并羽仪，棠棣韡韡联跗鄂。

我于两处抱饥渴，恨寄一官如束缚。周南留滞勿复论，平陆可来无厌数。

慈亲况不倦行役，官长幸复宽期约。似闻笑语已仿佛，想见追随先踊跃。

共眠布被取温暖，同举菜羹甘淡薄。山花得折随好丑，村酒可醉无清浊。

屈伸有命更勿疑，细故偶然皆可略。春风为子送帆樯，速放船头来此泊。
寄题武陵柳氏所居二首其一天真堂
苏辙（宋代）

宦游阅尽山川胜，归老方知气味真。
歌哭不移身自稳，往还无味语尤亲。
永怀前辈无因见，犹喜诸郎有此人。
千岁展禽风未改，不加雕琢世称珍。
桐柏观
夏竦（宋代）

鸟道寒藤结，洞门苍藓深。
楼台在山畔，松桧出云心。
土暖春长在，峰高月易沉。
羽衣祠太乙，香冷石坛阴。
清湘县郊外杂花盛开，有怀石湖
范成大（宋代）

午行清湘县，妍暖春事嘉。
柴荆闹桃李，冥冥一川花。
故园岂少此，愈此百倍加。
我宁不念归，顾作失木鸦。
百年北窗凉，安用天一涯。
君恩重乔岳，敢计征路赊。
乡心与官身，凿枘方聱牙。
橘柚走珍贡，何如凿匏瓜？
明当复露奏，天日临幽遐。
傥许清江使，曳尾还污邪。
鸡冠花
杨巽斋（宋代）

濯濯高花染血猩，却怜金距起闲争。
宋家窗下宜栽此，莫问临风不解鸣。
罗浮山下人家 其四
丘逢甲（清代）

绿栏新买小乌犍，待种麻姑卖酒田。牛背夕阳吹笛去，桃花红落晚霞天。
送向防禦
司马光（宋代）

千骑去翩翩，专城上少年。韦平家好学，阴马世称贤。

官用才能进，恩非雨露偏。想闻河润远，封畛帝畿连。
闻采石分司芸隐讣
储泳（宋代）

忽闻千里讣，涕泪已交横。
遽夺英难去，不教功业成。
人疑藏六甲，天使伴长庚。
惆怅青山梦，分明坐两楹。
次韵张鹏飞三绝
方回（元代）

舐犊区区笑老牛，阿瞒焉恤一杨彪。
英雄误理大床话，卖药惟应学伯休。
晓起甘蔗洲
巩丰（宋代）

晓起东风恶，晴岚忽变昏。
船随山共走，雾与水相吞。
钲鼓遥知寨，桑麻略辨村。
雨来无准则，容易湿柴门。
姚魏堂
白玉蟾（宋代）

青帝收成功，乃王木芙蓉。
姚魏久燮理，功成盍受封。
向已魁梅花，此当相芍药。
桃李寂不言，蜂蝶寒无托。
送何龙友太史还朝十首 其十
陈子壮（明代）

何人招隐赋，复作北山愁。祖道揶揄笑，仙槎汗漫游。

真看天马逸，本自岁星俦。纵入罗浮梦，应随到十洲。
一七令 其二
杨慎（明代）

风。偃草，飘蓬。过竹院，拂兰丛。柳提摇绿，花径飞红。

青缸残燄灭，提幌嫩凉通。漆园篇中竽籁，兰台赋里雌雄。

无影迥随仙客御，有情还与故人同。
次刘晓窗九日韵十首
杨公远（宋代）

篱下寒花色自妍，折来泛酒更新鲜。
化工底事宁多巧，铸出黄金满地钱。
淳熙元年端午帖子词·皇帝合六首
崔敦诗（宋代）

采缕萦朱户，芳菰剪翠筒。
风光天上别，景物世间同。
次七兄韵
傅察（宋代）

蜗舍席为门，清风无所扇。闲视才半寻，起行空百转。

对食不下喉，流汗常被面。矧复凫鹜行，摘尾抱大卷。

余方有公事，汝辈宜罢遣。赖此伯仲贤，纵谈逞雄辨。

时时杂博奕，岂不贤游燕。呼奴取其来，据榻聊一战。

初如两军交，整阵咸伺便。俄顷锋刃集，解纷在一箭。

或喜而抚掌，或骇而色变。或傍睨而审，或当局而眩。

剥剥伐木声，离离众星现。胜负既已分，反奁若收电。

却寻文字观，触物本无恋。觅句屡吟哦，诵诗乍游衍。

百谪勿相闻，从渠书我殿。
别伯共
陈与义（宋代）

樽酒相逢地，江枫欲尽时。
犹能十日客，共出数年诗。
供世无筋力，惊心有别离。
好为南极柱，深尉旅人悲。
游青龙寺赠崔大补阙（寺在京城南门之东）
韩愈（唐代）

秋灰初吹季月管，日出卯南晖景短。友生招我佛寺行，

正值万株红叶满。光华闪壁见神鬼，赫赫炎官张火伞。

然云烧树火实骈，金乌下啄赪虬卵。魂翻眼倒忘处所，

赤气冲融无间断。有如流传上古时，九轮照烛乾坤旱。

二三道士席其间，灵液屡进玻黎碗。忽惊颜色变韶稚，

却信灵仙非怪诞。桃源迷路竟茫茫，枣下悲歌徒纂纂。

前年岭隅乡思发，踯躅成山开不算。去岁羁帆湘水明，

霜枫千里随归伴。猿呼鼯啸鹧鸪啼，恻耳酸肠难濯浣。

思君携手安能得，今者相从敢辞懒。由来钝騃寡参寻，

况是儒官饱闲散。惟君与我同怀抱，锄去陵谷置平坦。

年少得途未要忙，时清谏疏尤宜罕。何人有酒身无事，

谁家多竹门可款。须知节候即风寒，幸及亭午犹妍暖。

南山逼冬转清瘦，刻画圭角出崖窾.当忧复被冰雪埋，

汲汲来窥戒迟缓。
九奋 其八 行吟
薛季宣（宋代）

行吟兮大泽，邈无人兮临水石。被发兮徙倚彷徨，遇隐沦兮嘉客。

舣渔舟而前致恭兮，问余以名何。徒摇尔精兮，燋然尔形。

曰原楚卿之贵戚兮，三闾次也。同王姓而氏惟屈兮，灵均先人之字也。

世滔淫而混浊兮，我惟洁清。彼醉者之纷拿兮，同怒余之独醒。

渔父愀然而教之兮，曰圣人之致一。不必动而营皇兮，卓时中之变物。

贵莫贵于和光兮，太洁在情之甚嫉。混浊世兮胡不扬波而泥淈，众皆醉兮尚可餔糟而醨歠。

不同人而求自异兮，宜一朝之见绌。指清流之灏灏兮，余将以逝。

方浴茝而沐芳兮，振衣冠而卒岁。不自尘其皓皓兮，受汶汶而蒙世。

父行歌而鼓枻兮，舟飘飘然无凝滞。歌沧浪之水兮时乎清浊，斯濯缨兮斯濯足。

望斯人兮摇摇，欲从之兮无由。烟云邈兮不可见，嗟斯人兮已远。
望夏屋山在代州东三十里
江源（明代）

夏屋崔嵬四面开，攒青飞翠望中回。何人当日操铜斗，曾向山中灭代来。
题钓台
潘柽（宋代）

蝉空未必似羊裘，出处当时已熟筹。
但得诸公依日月，不妨老子卧林丘。
英雄陈迹千年在，香火空山万木秋。
自笑黄尘吹鬓客，爱来祠下系孤舟。
登洪雅明月楼与陈舜弼杨养源任道夫孙彦和探
冯时行（宋代）

秋风吹征衣，我来亦何有。
长笑泉石间，邂逅得良友。
飞屐凌长烟，相与濯世垢。
净宇閟寒藤，杰阁架层阜。
登临意象宽，轩豁拟高厚。
江山来拱揖，似欲问安否。
岌岌环翠屏，蜿蜿托绿绶。
欣然为酬对，举此一杯酒。
憩心自莹莹，领要语不莠。
浩歌激岩谷，郎畅孤月口。
晴窗镜万类，忧乐随所偶。
向来事朱墨，伏案茧生肘。
郁郁成底事，一腹负百丑。
及兹谢尘绂，未及休五柳。
暂与真赏惬，荣辱已刍狗。
况复老烟霞，循寄日云久。
颇闻葛稚川，芝朮幻衰朽。
至今杖屦地，历历传白叟。
欲往从之游，静守一气母。
丹成跨明月，咫尺上南斗。
顿首排天关，丐天解祸纽。
日落寒雁哀，云归暮晶黝。
此意竟何如，乾坤一搔首。
甲子岁罢吉水县过钟陵时暮春维舟江渚谒柴太尉席上作
李中（五代）

公侯延驻暂踟蹰，况值风光三月初。乱落杯盘花片小，

静笼池阁柳阴疏。舟维南浦程虽阻，饮预西园兴有馀。

却笑田家门下客，当时容易叹车鱼。
杜村早发磁州
姚庆恩（清代）

邯郸何事梦纷纭，醒眼真空冀北群。杨柳绿沈临水雾，蘼芜青拥出山云。

一枝殷浩铁如意，十幅羊欣白练裙。不爱美人偏爱酒，陶潜还逊信陵君。
题共閒亭五首
姜特立（宋代）

杨叶屡穿非是妙，庖刀未缺更须藏。
何人识得閒三昧，袖手急流滋味长。
輶归自五羊得承可旧诗一编书其后
朱翌（宋代）

君不见香山居士居洛阳。远借五寺收文章。
又不见巢父诗卷何所藏，留之天地同久长。
铸金琢石非不强，金流石泐不可防。
以人传人策甚良，世人雇未知其方。
我昔宦游凌大江，年少从君璧一双。
胜时一咏同一觞，颇亦自愧抢榆枋。
劫火不肯留青囊，日往月来心不忘。
大儿南归自五羊，袖中乃有万丈光。
伏而读之喜量，重到虎踞龙盘乡。
今年贡舶早放洋，明珠大贝光溢箱。
答赐不敢烦吾皇，原得君诗归献王。
上谷歌八首上楚中丞 其四
尹耕（明代）

永宁山外黄花镇，隆庆州傍土木城。千里风烟开紫塞，万年根木是神京。

分工幸筑沿边垒，深入宜防间道兵。见说虏酋窥伺久，花当谁识近年情。
十月十日立冬
周南（宋代）

立冬前一夕，聒地起寒风。
律吕看交会，衣裳出褚中。
骭疡时作尰，怀抱岁将终。
汗手汙牙笔，晴檐共秃翁。
四贤一不肖诗·右欧阳永叔
蔡襄（宋代）

先民至论推天常，补袞扶世为儒方。
圜冠博带不知本，樗栎安可施青黄。
帝图日盛人世出，今吾永叔诚有望。
处心学士贵适用，异端莫得窥其墙。
子年五月范京兆，服天子命临鄱阳。
二贤拜疏赎其罪，势若止沸反扬汤。
敕令百执无越位，谏垣何以敢封囊。
哀来激愤抑复奋，强食不得下喉吭。
位卑无路自闻达，目视云阙高苍茫。
裁书数幅责司谏，落笔騄骥腾康庄。
刃迎缕析解统要，其间大意可得详。
书曰希文有本末，学通古今气果刚。
始自理官来祕阁，不五六岁为天章。
上心倚若左右手，日备顾问邻清光。
苟尔希文实邪佞，曷不开口论否臧。
阴观被谴始丑诋，摧枯拉腐奚为彊。
儻曰希文实贤士，因言被责庸何伤。
汉杀王章与长倩，当时岂曰诛贤良。
惟时谏官亦结舌，不曰可谏曰罪当。
遂今百世览前史，往往心愤涕洒滂。
斯言感切固已至，读者不得令激昂。
岂图反我为怨府，袖书乞怜天子傍。
谪官一邑固分耳，恨不剖腹呈琳琅。
我嗟时辈识君浅，但推藻翰高文场。
斯人满腹有儒术，使之得地能施张。
皇家太平几百载，正当鉴古修纪纲。
贤才进用忠言录，祖述圣德垂无疆。
咏史二首 其二
吴名扬（宋代）

人生奚所羡，功名上钟鼎。遭逢既不造，俯仰烟林迥。

非徒慕清高，民彝藉彪炳。夷齐卧首阳，巢许啸箕颍。

风流遥可挹，寸心常耿耿。天地任否泰，万物听昏惺。

独与鹿豕游，随处饶清景。石烂列屏幽，泉涵一鉴静。

嗟彼采芝翁，老被汉宫请。
陶种柑橙，令山童买之
贯休（唐代）

高步南山南，高歌北山北。数载买柑橙，山资近又足。
偈
谢方叔（宋代）

罢相归来十七年，烧香礼佛学神仙。今朝双鹤催归去，一念无惭对越天。
首尾吟 其九十八
邵雍（宋代）

尧夫非是爱吟诗，诗是尧夫出入时。草软沙平月陂下，云轻日淡上阳西。

花深柳暗铜驼陌，风暖莺娇金谷堤。尽是尧夫行乐处，尧夫非是爱吟诗。
寄赵碧澜右之
顾逢（宋代）

移家归故第，只在霅溪边。
旧别无旬日，今回恰数年。
莺花晴暖际，风雨晦冥天。
总是思君处，孤吟每日怜。
送吴时父侍郎二首 其二
刘克庄（宋代）

十行礼促归荷橐，五朵云飞堕草庐。西北战尘锋锐甚，东南民力磬悬如。

帝开宣室初前席，公忆康山旧读书。问讯少君无恙否，衰残久不奉双鱼。
寓楼小饮
方回（元代）

六贤一道士，邂逅及吾门。
藉甚西湖客，惭无北海樽。
雪堂副团练，石鼎老轩辕。
歌杜诗奇绝，谁能效许浑。
小诗七首寄养蒙兼呈景骏 其二
陈渊（宋代）

斜阳不到竹阴幽，小径萦纡傍碧流。行到草深桥断处，却乘明月泛归舟。
谒孺子祠后由南昌还舣舟之地
赵蕃（宋代）

南昌假传欲上书，孺子乃复辞聘车。
东都已颠不可救，莽篡未露犹枝梧。
福为市卒终潜吴，稚乃悬榻太守居。
吁哉迹异心不殊，出处语默如是天。
初归故里献侯郎中
方干（唐代）

常思旧里欲归难，已作归心即自宽。此日早知无爵位，

当时便合把渔竿。朝昏入闰春将逼，城邑多山夏却寒。

不是幽愚望荣忝，君侯异礼亦何安。
春思
黄公度（宋代）

红入西园早，青归平野多。
日长花欲睡，风软幕微波。
万户茅柴酒，一声欸乃歌。
天涯春漫好，无奈客愁何。
元旦
李全昌（明代）

岁岁正逢只此身，漫教随俗步馀尘。聚来熟面希生侣，弹得新冠总旧人。

古貌不工优孟态，狂心且醉伯伦春。安贫便是长生诀，何用浮言赋大椿。
寒食
张镃（宋代）

地僻人稀到，檐虚燕未过。
清愁诗酒少，寒食雨风多。
名字因农具，襟怀属钓蓑。
莫惊时节换，安分看如何。
颂古
释道颜（宋代）

洗脚处更不安排，侧聆时非是啗啄。
赵州临济二老人，相见何曾不注脚。
次韵少游学士送龚深之往金陵见王荆公 其四
释道潜（宋代）

白下长干春雾披，家家桃李粲朝晖。悬知一见毗耶老，心地如灰不更飞。
和颜长官百咏·山居
朱继芳（宋代）

矮窗欹枕看朝荣，老觉迎逢礼数生。
来往颇知麋鹿性，寒暄不会俗人情。
深夜风雨有怀故人
高鹏飞（宋代）

心驰流水高山外，身在落花啼鸟中。滴得愁浓青杏雨，吹教梦断碧梧风。

垂堂远愧千金子，扫地空怜一亩宫。两朵灯花伴孤独，清欢那得玉人同。
句 其二十八
晏殊（宋代）

不闻幽艳接江蓠。
二十立夏下旬犹春月也作留春诗十首 其一
郭之奇（明代）

炎凉物意岂天心，平白花时使夏侵。百粤提封川接海，三春去夏雨归林。

人羁纵许芳华掷，地迥犹凭短梦寻。何事相思江畔水，添流尽日潋愁深。
逍遥阁
韩淲（宋代）

翁家烂柯桥，游戏钱塘欤。昔贤有乐地，天与此屋庐。

依依巷陌间，将鹤倒骑驴。流传得佳声，是时当国初。

四方次第平，降王亦诛锄。朝野多豪英，仲先颇知渠。

相邀一夜话，华山图匪虚。此州真可人，林逋复来居。

一湖浸孤山，相望诚有馀。人生百年尔，贵贱空乘除。

尚友千载上，是心良晏如。有手可持酒，有眼可诵书。

结阁老树高，扁榜聊自舒。方今开禧年，吴越都乘舆。

我遁楚溪口，因名倍踌躇。既同逍遥吟，又且思庄樗。
登延庆佛阁用出郊韵三首
吴潜（宋代）

高阁都将万象收，凭栏睇望兴何悠。
张郎遯世谁家谷，孙子成仙何处洲。
风雨喜无临九日，江山幸有答三秋。
年丰市井多欢笑，老子婆婆亦可不。
永遇乐·寄鹤林靖
葛长庚（宋代）

银月凄凉，绮霞明灭，秋色如此。露满清襟，风生衰鬓，夜已三更矣。寻思往事，千头万绪，回首诮如梦里。指烟霄，不如归去，不知今夕何夕。
鹑衣百结，膱脂垢腻，犹是小蛮针指。对酒逢诗，高吟大笑，四海今谁似。荷亭竹阁，共风同月，此会今生能几。君须记，去来聚散，只□底是。
过翠海
宫尔劝（清代）

春波如镜平，浩淼带芳树。缅想繁华时，原是歌舞处。

不见歌舞人，飞起双白鹭。
绍兴二十八年祀圜丘 还内用《采茨》。
郊庙朝会歌辞（宋代）

五辂鸣銮，八神警跸。天官景从，莫不祗栗。祲威盛容，昭哉祖述。

祚我无疆，叶气充溢。
菩萨蛮·东皇不受人间俗
赵师侠（宋代）

东皇不受人间俗。为嫌花柳纷红绿。特地閟春和。连延雨雪多。梅梢封玉蕊。春半开犹未。还恐怨韶华。吹绵作柳花。
晨起
陆游（宋代）

清晨推枕起，盥面吾事足；岂无扫洒役，出市待归仆。
小餮亦已省，尚进药盈掬整衣登北堂，危坐巾一幅。
徐行梧楸阴，爱此雨余绿。
幽鸟东山来，锵鸣若琴筑。
静听兴未阑，稚子报饭熟。
欣然往从之，宁计食不肉。
和陶渊明饮酒二十首
方回（元代）

行乐忽有感，当此穷秋时。
吾生会亦尔，落叶与树辞。
田父屋颇宽，生理仅存兹。
积逋既已迫，悉售不复疑。
宁免世人笑，且复相轻欺。
儿辈勿戚戚，酒至姑饮之。
又七律
梁维栋（明代）

经世惟君第一流，蓟门翘首意悠悠。三都佳丽归词笔，万里风云拥去舟。

长剑直从天外指，至言多在殿中收。休嗟白璧逢时晚，正是鸣珂报主秋。
螺川晤黄交侯甲谈家难感愤书怀
彭孙贻（明代）

干戈满地接山城，所在流亡苦甲兵。游子那堪天北望，孤舟应甲雁南征。

俱传栾布收彭越，相对黄公哭阮生。惆怅莫须论往事，岭猿已过第三声。
崇安叶簿之先大夫易学得于天而未传于人余窃
曾丰（宋代）

梦与神游会自然，乃翁于易发先天。
东周以上更三圣，南渡而先第一传。
入室饱参谁舍瑟，过庭精意自忘筌。
勾稽小诎论思具，行侍玉皇香案前。
又赋
文天祥（宋代）

病里心如故，闲中事更生。
睡猫随我懒，黠鼠向人鸣。
羽扇看棋坐，黄冠扶杖行。
灯前翻自喜，瘦得此诗清。
偈颂十六首
释如净（宋代）

不劳澄九鼎，流动百花新。
木鸡前树报，月磨萝镜轮。
汉宫春·疏影横斜
刘辰翁（宋代）

疏影横斜，似故人安道，只在前溪。年年望雪待月，漫倚吟矶。千红万紫，到春来、也是寻思。君不见，永阳江上，残梅冷雨丝丝。有几情人似我，漫骑牛卧笛，乱插繁枝。市门索笑憔悴，便作新知。城楼画角，又无花、只落空悲。但传说，寿阳一片，何曾迎面看飞。
九成宫（九成宫本隋仁寿宫贞观间修之以避暑因更名）
李商隐（唐代）

十二层城阆苑西，平时避暑拂虹霓。云随夏后双龙尾，

风逐周王八骏蹄。吴岳晓光连翠巘，甘泉晚景上丹梯。

荔枝卢橘沾恩幸，鸾鹊天书湿紫泥。
观书
杨万里（宋代）

书册不可逢，逢得放不得。
看得眼昏花，放了还太息。
掩卷味方深，岂问忘与忆。
是身何曾动，忽然超八极。
秪言半窗间，不是华胥国。
古意
李新（宋代）

虎头自食肉，何在识一丁。
五言织巧诗，便叹当长城。
读书发早白，不读鬓晚青。
穷边物萧条，鸟雀下空庭。
虽亡好事者，勿废草玄经。
韩提舶解印致语口号
洪适（宋代）

万户封侯识面难，南来清誉落诸蛮。指挥浪舶风帆了，谈笑木牛流马间。

回牡言归光帐饯，一杯相属看弓弯。行行日远长安近，平步逍遥玉笋班。
邓山人招同邹令尹黄少参黄令尹张都运郭学宪游六榕寺 其三
黎民表（明代）

生涯能几度，登览记吾曾。地拥青猊座，行逢白足僧。

中厨供茗饮，四壁照莲灯。莫更思身外，随缘亦小乘。
三月五日过云南竺湘家旧寓南轩怀朝见
陈著（宋代）

忆昨携儿寄小轩，儿今何在小轩存。
唤爹若有褰裳语，恋母犹多泪席痕。
两树桃花飞痛血，一山松影护游魂。
销凝良久忽如见，我与同归家处村。
朱坡史居士挽词
楼钥（宋代）

岩邑富人物，才惟史氏多。
流传有丹桂，遗逸叹朱坡。
学饱终难售，诗成只自哦。
空余著书在，令子挹余波。
出塞·玉关秋尽雁
吴伟业（清代）

玉关秋尽雁连天，碛里明驼路几千！
夜半李陵台上月，可能还似汉宫圆？
山中吟
屠隆（明代）

我家海上之青山，山头白云时往还。
藤捎细月行花里，水溅空岩洒竹间。
仙源有路春长入，石屋无门夜不关。
踏花只共野人语，荡桨真如沙鸟闲。
自从奔走江南道，马蹄半入红尘老。
生平耳目非我有，俯仰眉妩向人好。
岁月其如石火何，却逐浮名丧至宝。
昨梦丘中人，题书寄深省。
既报青山空，复言白云冷。
山空云冷胡不归，荒猿叫破秋天暝。
四明回合无风尘，八窗高敞开星辰。
洞箫泠泠响空碧，凌云一唤樊夫人。
樊夫人，偕云华。
不知何年栖紫霞，十洲三岛俱为家。
粲然忽启玉齿笑，笑我不归寂寞羞桃花。
桃花烂熳红映天，垂杨婀娜春风前。
野麛乱饮幽涧水，仙鼠倒挂洞门烟。
偶因骑马冲泥去，忆得铺花扫石眠。
渡兴乐江望祝融次择之韵
朱熹（宋代）

江头晓渡野云遮，惆望山岐映暮霞。人值风波几千里，济川舟楫我侬誇。
鼓鼕鼕行
周紫芝（宋代）

烟雨凄凄芳草渡，隔岸鼕鼕赛神鼓。男巫唱歌女巫舞，蚕宜青桑麦宜土。

天下无兵三百州，不如卖剑买汝牛。千仓万廪汝莫爱，富民今岁新封侯。
赠宣城掌教陈伯孚迁尹安义
湛若水（明代）

谁是安义者？吾与治安义。郑侨称使民，宣尼谓之惠。

安义斯安仁，仁惠民所庇。仁以庇民生，义以宜民利。

利成如万物，生聚如天地。天地大父母，君子维恺悌。

问之何能然？仁义乃兼至。
与皋羽子善游宝掌山
方凤（宋代）

宝掌一山何胜绝，老龙千载事已别。
巉岩怪石峭森列，矫首三洞蹇奇崛。
不知何年风雷烈，凿开混沌此瞥裂。
高洞攀缘与天接，栖鹘所巢势嵽嵲。
隙泉漏滴清且澈，薜萝为衣俨陈设。
中之洞兮巧融结，四达坦明如我闼。
低山一洞尤寒泬，铿然谷应合音节。
共爱孤蝉远林咽，又疑帝子笙歌彻。
乘风使觉神飞越，落景徘徊就僧榻。
好向天风更搜抉，相期夜半踏明月。
晚秋一首
苏籀（宋代）

曩间夏历标花候，粗尔陶巾漉酒卮。
仿拟尘编谈世谛，何人才刃趁时机。
阮郎归·东风成阵送春归
宋媛（宋代）

东风成阵送春归。庭花高下飞。柔条缭绕入帘帏。斑斑装舞衣。云鬓乱，坐偷啼。郎来何负期。人生恰似这芳菲。芳菲能几时。
送刘祠部
李新（宋代）

玉腕腾云黑雾开，穆王八骏始驽骀。
逸气飘遥长不已，重闻汗血下天来。
送上官基察推同年
冯山（宋代）

我蜀君闽中，相去万里馀。同年皆白头，此别当何如。

君行久或抳，一出无停车。相忘岂人情，时寄西南书。
春江逸响图
卞思义（元代）

黄鹤矶头一棹还，白鸥波上几人閒。笛声吹断江南曲，不见渔翁祇见山。
蚬子和尚赞
释绍昙（宋代）

除了捞波一窖无，逢人谩说走江湖。
蝦针取你性捞摝，不到得拿龙颔珠。
游山寺
吴承禧（清代）

偶来禅院坐，潇洒意殊可。僧出寂无人，林风落山果。
至端州驿见杜五审言沈三佺期阎五朝隐王二无竞题壁慨然成咏
宋之问（唐代）

逐臣北地承严谴，谓到南中每相见。
岂意南中歧路多，千山万水分乡县。
云摇雨散各翻飞，海阔天长音信稀。
处处山川同瘴疠，自怜能得几人归。
赠僧法一墨
晃冲之（宋代）

黄山之巅百尺松，虬枝偃盖连群峰。
山神守护魑魅避，道人剪伐天为容。
扪崖踸踔篝火远，绝壁晻霭凝浓。
玄霜霏霏玉杵下，捕麋煮角当严冬。
阴房风日不可到，律琯吹尽灰无踪。
小书细字著名姓，黄金照耀图双龙。
守臣再拜选进日，九关有诏开重重。
老儒偶得实天幸，千金更买无由逢。
上人澹泊何所好，工书草隶如飞蓬。
苦来求我惜不得，一酬十载相过从。
君不见玉堂词人紫垣客，拜赐舞蹈黄罗封。
长安纸价犹未贵，江南江北山皆童。
将度梅关阻雨
韩崶（清代）

五更急雨逐风颠，弭棹浈江滞去鞭。野径湿云沈岸草，荒汀宿火漏鱼船。

乍醒瘴海三年梦，未了天南一日缘。篷底不妨成独卧，起看雌霓贯城边。
北苑十咏·修贡亭
蔡襄（宋代）

清晨挂朝衣，盥手署新茗。
腾虬守金鑰，疾骑穿云岭。
修贡贵谨严，作诗谕远永。
次韵谒子美祠堂
释德洪（宋代）

心许房次律，神交郭元振。人品如奇峰，横秋耸孤峻。

笔阵工斫伐，忠义见词刃。仕如上濑船，饶力挽不荩。

酒狂誇严武，登高叫虞舜。大爱淮南王，甘作天厨摈。

死犹遭谤诬，谓坐酒肉馑。荒祠丛筱间，下瞰湘流浚。

夫子縳富贵，高韵洗骄吝。诗清如玉佩，中节含温润。

并辔揖此老，让驱不肯进。嗟予固瞠若，却立那敢瞬。
太清舞
史浩（宋代）

云軿羽幰仙风举。指丹霄烟雾。行作玉京朝，趁两班鵷鹭。玲珑环佩拥霓裳，却自有、箫韶随步。含笑嘱芳筵，後会须来赴。
赋得山逐放舟迟送王主簿
杨基（明代）

舟行山亦移，山尽舟亦住。
青山无故人，行人自来去。
初辞逶迤谷，复接参差树。
柁转暮色分，帆驶秋岚度。
俄停风暂弱，既远烟重护。
别意即山情，依君屡回顾。
偈颂二百零五首
释正觉（宋代）

父母所生眼，悉见三千界，
拈却案山谁我碍。直饶全象无全牛，
未免依前还碍塞。衲僧家真庆快。
物我虚空，混成一块。
更於何处著根尘，只个堂堂观自在。
登普满塔
赵孟坚（宋代）

海滨荒凉斗绝地，古寺窣堵标苍旻。三面黄茅连巨浸，突立嵯峨超不群。

可怜前此无管领，栏干罩网蛛丝尘。相携暇日足登览，昼长正度南风薰。

冰盘朱李冷熨齿，雪丝细葛轻衬身。饮酣神王气浩浩，半空笑语惊行人。

墨圆新磨绀于漆，大字题成泣鬼神。交酬错劝互宾主，雅论谐谈肺腑真。

觚棱挂月筵初散，归从传呼纷若云。英游便可誇盛事，缁流勿讶吾来频。
九日舟中望见有美堂上鲁少卿饮处以诗戏之
苏轼（宋代）

指点云间数点红，笙歌正拥紫髯翁。
谁知爱酒龙山客，却在渔舟一叶中。
西阁珠帘卷落晖，水沉烟断佩声微。
遥知通德凄凉甚，拥髻无言怨未归。
偈一百二十首 其一○六
释怀深（宋代）

盛暑隆寒相继来，慧林四见地炉开。衲僧向火知方便，切忌团圞守死灰。

恁么恁么即易，不恁么不恁么却难。直教枯木再生花，任是寒灰重起焰。
云庵塔有双桐作此寄因侄
释德洪（宋代）

十年不扫先师塔，闻有双桐护石根。多宝佛应分半座，主林神对现前身。

诗成坐对南州祖，写寄山中玉涧因。他日就阴当缚屋，岁时香火愿为邻。
经父云自到京止得一书颇怀忧想因寄
孔武仲（宋代）

万事峥嵘不自由，年来书信最绸缪。
雁飞玉寒无多地，人望神都正倚楼。
祗恐边风多浩荡，故令音驿每迟留。
何如款段相随出，乡曲长为马少游。
望嵩少 其一
袁宏道（明代）

客程行尽太行山，又见嵩高紫翠间。料得有人山上笑，红尘如海没朱颜。
和王诚之群圃胜集
虞俦（宋代）

何人浪说四难并，此地追随眼更清。
飞盖数移红步幛，肩舆稳度翠围屏。
春回觞咏频频举，风度笙歌处处听。
昼短夜长公莫恨，当家故事有兰亭。
玉阶树
文彦博（宋代）

亭亭依玉砌，郁郁尽琼枝。璧月夜虽照，金风秋更吹。

陈宫唯是唱，汉殿只应悲。似有君轩恋，岁寒终不移。
对木犀
张埴（宋代）

楚山秋色半凄凉，谁与炊成万粟黄。
明月尚在天上本，西风未了世间香。
猝然甚有惭羊脾，老矣何曾识蟹肠。
若得一株红照几，白头今夕醉柴桑。
广陵别陆无从
徐熥（明代）

客路相逢叹二毛，片帆南下月轮高。他年一枕扬州梦，满树璚花万顷涛。
王弱翁同年以多病故人疏韵五诗为惠次韵奉酬 其二
许及之（宋代）

斯文万金药，不救俗儒病。卢生谁云邪，夫子未出正。

羊肠驾觭轮，鲸澜溯孤榜。噫乎吾道难，自古斗衰盛。
诗偈 其一七八
庞蕴（唐代）

行学非真道，徒劳神与躯。千里寻月影，终是枉工夫。

不悟缘声色，当今学者疏。但看起灭处，此个是真如。
冥鸿亭偶题二首时岁戊戌 其一
王逢（元代）

春阴过却几番风，野店山樱雾雨中。新水绿塘鹅并浴，嫩寒茅阁燕微通。

大儿稍熟春秋例，幼女欢趋组绣功。四十今年浑意足，酒炊香满巷西东。
看月
释文珦（宋代）

静室焚香罢，间吟倚石栏。
忽从青玉峡，涌出白银盘。
列宿消芒尽，清晖照胆寒。
终宵不成寐，二十四回看。
西陵行
许景樊（明代）

钱塘江上是侬家，五月初开菡萏花。半亸乌云新睡觉，倚栏闲唱《浪淘沙》。
含笑花
舒岳祥（宋代）

半面羞藏袂，回头懒向人。
清凉生夜气，冷淡见天真。
此物悭开口，他花怯效颦。
莫嫌容易落，笑罢总成尘。
齐明王歌辞七首 其七 散曲
王融（南北朝）

金枝湛明燎，绣幕裂芳然。层闺横绿绮，旷席缅朱缠。

楚调广陵散，瑟柱秋风弦。轻裙中山丽，长袖邯郸妍。

徐歌驻行景，迅节瀹浮烟。言愿圣明主，永永万斯年。
柔桑陌
曾几（宋代）

南陌绿成阴，园林正春老。
能令蚕事办，更遣鸮音好。
和谢圣藻游锦川
杨杰（宋代）

锦川亭上雨霏微，太守斋航卷画旂。步入名园莺惯见，歌随流水鹭惊飞。

凭高自有千峰聚，饮剧方知万事非。却恐丹阳赴官去，此心当共白云归。
雪中观妓
王氏（宋代）

梁王宴罢下瑶台，窄窄红靴步雪来。恰似阳春三月暮，杨花飞处牡丹开。
禅人并化主写真求赞
释正觉（宋代）

是真非相，是相非真。
拈转四大，不立一尘。
体合虚空有自己，用周法界无别人。
一叶落兮天下秋，一华开兮天下春。
泛游仙溪
李纲（宋代）

去年游仙满溪雪，今年游仙一船月。武夷已擅天下奇，雪月相辉更幽绝。

前生定在此山中，缘熟重游六六峰。惭愧真仙借光景，恨无道骨与仙风。
汉宫春（张园赏海棠作，园故蜀燕王宫也）
陆游（宋代）

浪迹人间。喜闻猿楚峡，学剑秦川。虚舟泛然不系，万里江天。朱颜绿鬓，作红尘、无事神仙。何妨在，莺花海里，行歌闲送流年。

休笑放慵狂眼，看闲坊深院，多少婵娟。燕宫海棠夜宴，花覆金船。如椽画烛，酒阑时、百炬吹烟。凭寄语，京华旧侣，幅巾莫换貂蝉。
感知上刑部郑侍郎
李洞（唐代）

寄掩白云司，蜀都高卧时。邻僧照寒竹，宿鸟动秋池。

帝诵嘉莲表，人吟宝剑诗。石渠流月断，画角截江吹。

闲出黄金勒，前飞白鹭鹚。公心外国说，重望两朝推。

静藓斜圭影，孤窗响锡枝。兴幽松雪见，心苦砚冰知。

缘杖虫声切，过门马足迟。漏残终卷读，日下大名垂。

平碛容雕上，仙山许狖窥。数联金口出，死免愧丘为。
远别曲
谢榛（明代）

阿郎几载客三秦，好忆侬家汉水滨。
门外两株乌桕树，叮咛说向寄书人。
采桑子·十年前是尊前客
欧阳修（宋代）

十年前是尊前客，月白风清，忧患凋零。老去光阴速可惊。
鬓华虽改心无改，试把金觥。旧曲重听。犹似当年醉里声。
呈赵帅
陈造（宋代）

雨行本自贪风便，四十里程真劈箭。
长年摊钱夸半仙，一炊黍顷风头转。
生世快意多所辱，叶舟瓠壶粮如屋。
暗中桩触船版折，船丁籲天船媪哭。
涂穷傥有哀王孙，腰舖人家紧闭门。
丁翁禄遫捕鱼者，向我顾肯颜色温。
茅屋新成容寄宿，麻茶初熟仍见分。
解衣灭烛睡欲死，乡梦醒时鸡唤晨。
平时晨餔下南浦，定向扬州听更鼓。
飞廉生忧吾敢怨，薄命若为防弩。
今朝河面吹细痕，竹树不声人骏奔。
掣铃一笑话畴昔，便有乐事酬佳辰。
镇淮主人开渌樽，蕙兰香前箫鼓喧，
一杯为我安惊魂。胜谈亹亹清耳根，
向来忧虞无足言。
乙亥岁除渔梁村
黄公度（宋代）

年来似觉道途熟，老去空更岁月频。
爆竹一声乡梦破，残灯永夜客愁新。
云容山意商量雪，柳眼桃腮领略春。
想得在家小儿女，地炉相对说行人。
菩萨蛮
向子諲（宋代）

鸳鸯翡翠同心侣。惊风不得双飞去。春水绿西池。重期相见时。

长怜心共语。梦里池边路。相见不如新。花应解笑人。
寻补阙旧宅
王建（唐代）

知得清名二十年，登山上坂乞新篇。

除书近拜侍臣去，空院鸟啼风竹前。
赞赵直阁所藏四美人画·春
姚勉（宋代）

晴丝暖絮浮春光，牡丹醉里微风香。
绣帘不卷日低柳，百啭黄风啼断肠。
玉儿步整金莲稳，回首光流花面粉。
娇慵欲去未肯行，一迳落红愁踏损。
登屋后城
袁说友（宋代）

笑傲愁如失，登临酒半醒。
故将双眼碧，割断半山青。
土沃差宜竹，城高未著亭。
可人东郭外，绡翠舞娉婷。
江畔濯缨亭赠柳常侍 其二
王世贞（明代）

汉江堤畔草芊芊，蜡屐登山醉欲眠。天际香垆君自见，可能身染玉京烟。
赠医者黄秋圃
郭奎（元代）

蜀都有良士，家世住东川。鞭叱羊为石，丹成犬化仙。

醴泉浮橘井，膏雨下芝田。江汉倦行役，相逢梦十年。
偈颂十二首
释原妙（宋代）

有时热哄哄，有时冷冰冰。
有时如牵驴入井，有时如顺水张帆。
赠契衡上人
张祜（唐代）

小门开板阁，终日是逢迎。语笑人同坐，修持意别行。

水花秋始发，风竹夏长清。一恨凄惶久，怜师记姓名。
齐王孙园饯郭相奎陵长出守潮州
欧大任（明代）

急管娇歌醉月明，寒宵犹共秣陵城。文扶八代潮州去，诗擅诸陵水部名。

南问舟航津树合，东看楼橹海烟平。不知几日王程路，何限儿童竹马情。
颂古三十三首
释师观（宋代）

用处天然别，更不落思惟。
山河并大地，全露法王机。
颂取之左右逢其原
黄庭坚（宋代）

取之左右逢其原，香严腊月火烧山。
对面谩人犹伫思，打得香严也是闲。
走笔次李仁甫夜直观月韵二首
周必大（宋代）

玉堂清冷寐难频，月姊高寒远莫亲。
伴直径频呼苦酒，不应觅句调他人。
兰阳八景
陈淑均（清代）

无端海市涌楼台，车马衣冠景物该。一水暗连诸噜啯，半空擎出小蓬莱。

仙家总在迷茫外，世境都从变幻来。莫便风吹南北澳，留将图画太阳开。
复留侯从效问南汉刘岩改名龑字音义
詹敦仁（唐代）

伏羲初画卦，苍氏乃制字。点画有偏旁，阴阳贵协比。

古者不嫌名，周公始称讳。始讳犹未酷，后习转多忌。

或援他代易，或变文回避。滥觞久滋蔓，伤心日益炽。

孙休命子名，吴国尊王意。h1莔h2h3僻，h4昷h7h8异。

梁复踵已非，时亦迹旧事。h5杰自其一，蜀闯是其二。

鄙哉化h9名，陋矣hAha义。大唐有天下，武后拥神器。

私制迄无取，古音实相类。hBhChb囝星，hDhd厓he埊。

缶圀及曌hE，作史难详备。唐祚值倾危，刘龑怀僭伪。

吁嗟毒蛟辈，睥睨飞龙位。龑岩虽同音，形体殊乖致。

废学愧未弘，来问辱不弃。奇字难雄博，摛文伏韩智。

因诵鄙所闻，敢布诸下吏。
发荆州
范成大（宋代）

初上篷笼竹笮船，始知身是剑南官。
沙头沽酒市楼暖，径步买薪江墅寒。
自古秦吴称绝国，于今归峡有名滩。
千山万水垂垂老，只欠天西蜀道难。
又用韵酬赠潘杨二首
项安世（宋代）

四海诚斋独霸诗，世无仲氏敢言篪。
周公费誓傅禽父，宣圣中庸授子思。
钟子期家应善听，邮卹后定能绥。
真傅更在吟哦外，大节如山不授麾。
榆关老翁行
吴兆骞（清代）

榆关酒楼临大衢，征人日暮行驻车。鹿裘老翁鬓成雪，夹毂相逢问里闾。

乍闻吴语三太息，坐我楼头话畴昔。自云家世本吴中，住近张王旧宫侧。

少年追逐冶游场，破产徵歌意无惜。沙家枪槊冠江南，学得梨花推第一。

技成好作关河游，贩缯几度来边州。燕姬十五芙蓉色，弹筝夜夜酣高楼。

一曲红绡醉中掷，囊空典却千金裘。三载边庭履霜露，飘摇裋褐谁相顾。

途穷不忍到乡关，却向军中应征募。金羁翠眊绣蝥弧，名隶渡辽第三部。

关前上将霍将军，遣向松山守烽住。孤城接斗无时休，铁甲中宵带冰卧。

老边墙直长城隈，梯冲百道如山来。宁前死屯昼城闭，旌旗黯惨纷黄埃。

雄边健儿十三万，鼓声欲死弓难开。碛西降丁最翘健，日暮分营夜催战。

吁嗟万骑无人回，射尽平州铁丝箭。曙光瞳瞳海生绿，战血无声注空谷。

严霜如刀箭如猥，欲上戎鞍泪交续。坚城既堕将军降，几部残兵向南哭。

相随散卒临渝城，横刀更隶龙骧营。倏忽长安易朝市，关门不用防秋兵。

从此飘零脱军伍，种豆锄葵学农圃。且将衰齿托鸡豚，幸免微躯饲豺虎。

昨年有客来燕京，传道江南亦被兵。故国他乡尽荆棘，穷黎何处还聊生。

伊昔姑苏城畔住，门前小店临江树。半生羁戍塞垣秋，梦断吴关旧行处。

今日逢君辽水北，被褐驱车欲安适。白头边语久侏{牜世}，重听乡音涕横臆。

凄惶岭外北风哀，莽莽边沙路何极。沽酒邀君君莫辞，天涯相见且相悲。

莫嫌憔悴穷边叟，犹是吴趋市上儿。
泊通明堰
释宝昙（宋代）

一夜江风故不平，道边草木亦成声。
岂无老子知津意，尚有秦成逐客情。
荒县已传三鼓下，并船犹见一灯明。
此生已悟身如寄，始送鸿归又燕迎。
旱後喜雨四首
杨万里（宋代）

检校西畴首忍回，雨佳小恨较迟来。
抄云浙玊何曾梦，只拟禾孙作栈粥。
寄弟
徐熥（明代）

春风送客翻愁客，客路逢春不当春。
寄语莺声休便老，天涯犹有未归人。
寄徐齐纨
魏时敏（明代）

旅馆秋风早，官城树色微。长天南雁尽，尊酒故人稀。

落叶鸣幽户，寒蝉噪夕晖。相思何处是，惆怅暮潮归。
送宋本礼部状元调选还京
张翥（元代）

圣主求贤礼数崇，策名高步冠南宫。乘槎析木天津上，奏赋甘泉卤簿中。

染翰墨凝仙掌露，护衣香散御炉风。只今帝业熙千载，正待儒臣黼黻功。
秋日客思
陈与义（宋代）

南北东西俱我乡，聊从地主借绳床。
诸公共得何侯力，远方新抄陆氏方。
老去事多藜杖在，夜来秋到叶声长。
蓬莱可托无因至，试觅人间千仞岗。
黄友载酒鉴湖
葛绍体（宋代）

云细风柔雨后天，两三飞鹭点晴川。
小舟稳泛疎帘静，着我闲身坐少年。
梅花
葛郛（宋代）

玉屑装龙脑，云衣覆麝{左月右斋}。
何堪夜来雪，香色两凄迷。
柏溪岩头
陈著（宋代）

晴色上游筇，西行二里中。
荠花黄缬地，麦穗白潮风。
纸杵鸣山屋，斋钟出梵宫。
归途须傍早，要折石岩红。
高士咏·臧丈人
吴筠（唐代）

臧叟隐中壑，垂纶心浩然。文王感昔梦，授政道斯全。
一遵无为术，三载淳化宣。功成遂不处，遁迹符冲玄。
潮热
华岳（宋代）

南方有神名祝融，发赭面丹唇朱红。
执鞭入海驱赤龙，火车勒驾烧长空。
千骖万乘如联辔，烈焰腾腾灼天地。
九霄烜赫皆甑蒸，四海煎熬俱鼎沸。
流金烁石气不通，天下俱在红炉中。
葛衫襟湿疑有雨，罗纨柚折浑无风。
祝融祝融毋太酷，天道炎凉尝反覆。
看看少皞催戍瓜，尽把凉风散烦溽。
过担石湖
窦叔向（唐代）

晓发渔门戍，晴看担石湖。日衔高浪出，天入四空无。

尺寸分洲岛，纤毫指舳舻。渺然从此去，谁念客帆孤。
踏莎行·白云开残
赵师侠（宋代）

白云开残，红云吹尽。园林新绿迷芳径。榆钱不解青春，随风乱点苍苔晕。紫燕飞忙，黄鹂声嫩。日长烟暖游蜂困。凭高念远思无穷，那堪宿酒厌厌病。
夏日山居
释道潜（宋代）

麦浪遥翻陇底，云峰忽起空端。拄杖支颐松下，直须细细吟看。
早春
弘历（清代）

青帝车舆肃肃临，柳稊蓂茁日侵寻。花心乾闼城沤影，鹤舌婆侵门叫音。

风暖院梅留月醉，雪消檐溜带烟斟。千寻火树连宵发，尽道春光最上林。
晚泊神福镇 其三
唐文凤（明代）

生居治平世，老遇圣明时。日月无私照，江山有后期。

潮痕添雨见，花信得春知。晚泊吟眸豁，微风飏鬓丝。
秋晨同淄川毛司马秋九咏。秋菊
骆宾王（唐代）

擢秀三秋晚，开芳十步中。分黄俱笑日，含翠共摇风。

碎影涵流动，浮香隔岸通。金翘徒可泛，玉斝竟谁同。
试院唱酬十一首 试罢后偶作
苏辙（宋代）

重门闭不开，乌鸟相呼乐。
晨晖转帘影，微风响松末。
喧哗适已转，寂历方有觉。
人生竟何事，外物巧相缚。
当时不自悟，已过空成怍。
耕耘亦何苦，游宦殊自恶。
弃彼既已误，就此良应错。
谁能即两忘，随缘更无作。
歌
蔡邕（两汉）

练余心兮浸太清。
涤秽浊兮存正灵。
和液畅兮神气宁。
情志泊兮心亭亭。
嗜欲息兮无由生。
踔宇宙而遗俗兮眇翩翩而独征。
又中占和林奇卿府教春日即事
苏泂（宋代）

门前车马无行迹，堂上真重戴凭席。
东风吹水绿芹香，课试公勤榜新拆。
研经未羡陆德明，侯喜况有能诗声。
朝廷更化要三杰，聘币应先鲁两生。
休言三仕有三已，时节因缘还在是。
满园桃李竞纷华，未害疏梅粲寒蕊。
皇天着意生孔颜，一匙蔬饭宜加餐。
渺然人物望公等，解后试挽唐虞还。
寒鸦
刘敞（宋代）

天清北风厉，日落乱鸦栖。望远影如叠，听长声渐低。

月中惊不定，城上暗仍啼。出处乘朝夕，应无失旦迷。
村舍
陆游（宋代）

门巷桑麻暗，庖厨笋豉香。
僮奴课鉏菜，婢子学烧糠。
贫任青春过，闲知白日长。
非关爱疏嬾，无事可成忙。
读艺文志
徐侨（宋代）

所存诸子少知名，自古陈编浩莫程。
未说合神老成子，谁传谈莫杜田生。
到头法语那能废，终久浮言自不行。
只向孔门详答问，正涂坦坦甚分明。
山居杂诗九十首
曹勋（宋代）

素怀绕列岫，乃家台山麓。
人境两俱绝，事物济所欲。
芳醪澈琖白，茗饮瀹溪绿。
对客调玉轸，清风入梧竹。
薄游
杜甫（唐代）

淅淅风生砌，团团日隐墙。遥空秋雁灭，半岭暮云长。

病叶多先坠，寒花只暂香。巴城添泪眼，今夜复清光。
九日
韩淲（宋代）

客里逢重九，路经鹅岭头。物华元自好，意绪不禁愁。

霜重晓犹积，烟低寒不收。营营本何事，吹笛下沧洲。
题天台国清寺
王十朋（宋代）

十里松声接涧泉，清音入耳夜无眠。宜于四绝中称绝，谁向三贤后更贤。

寺就已无陈日月，时清长是宋山川。明朝杖屦寻刘阮，不待桃花入洞天。
短句奉迎 其二
朱熹（宋代）

军府资长算，家山辍胜游。故人千里别，归骑两年秋。

吊古宁忘恨，开尊且破愁。相思欲回首，但上曲江楼。
谒张尚书湛虚先生
申涵光（清代）

结茅飞鸟上，秋色满悬壶。白发增幽事，黄冠屈壮图。

琴樽山月好，风雨老臣孤。莫讶披云至，浮名此地无。
送郭骙臣还河南兼柬孙钟元先生 其二
梁宪（明代）

我亦瞆聋人，僻处沧海滨。恨寡良师友，晨夕共讨论。

子生洛阳土，理学旧渊源。发子箧中书，斯道得真传。

置书三叹息，荒途谁更循。卓哉孙先生，颐养返蒙屯。

理数有通复，至人曳其轮。子归当善师，为予致殷勤。
灵岳
杨亿（宋代）

灵岳标真牒，孤峰入紫氛。
藤萝暗仙穴，猿鸟骇人群。
白道千年在，县流万壑分。
汉坛秋藓驳，曾祀武夷君。
怀寄清凉和上人二首之二
贺铸（宋代）

试问江南客，何时肯度杯。
多情是湖水，每日石头来。
再用前韵
蔡戡（宋代）

当代名流共一临，胜游应不减山阴。寸莛讵可撞千石，短绠徒劳汲百寻。

松竹要坚三友操，金兰默契二人心。时平岁稔文书省，缓引清觞莫厌深。
小酌
陆游（宋代）

盘箸贫犹设，杯盂老更耽。
宗文树鸡栅，灵照挈蔬篮。
径醉眼花乱，高眠鼻息酣。
觉来寒日晚，落叶拥茆庵。
故宫使参政观文钱公挽词二首
韩元吉（宋代）

忠孝全家法，清修极道腴。
雍容调庶政，谈笑靖边隅。
许国心犹壮，安得貌不枯。
修龄才七十，谁为隔黄垆。
陪杨廉夫登朱泾法忍寺阁次壁间韵
袁凯（明代）

伍子行师日，秦皇驻辇辰。
英雄无处所，楼阁自天神。
白鸟晴沙远，云山锦树新。
谁知千载后，凄恻吊斯人。